แรงขายหุ้นใหญ่กด SET ปิดลบ 0.55 จุด แนะจับตาบจ.ประกาศงบ
แรงขายหุ้นใหญ่กด SET ปิดลบ 0.55 จุด แนะจับตาบจ.ประกาศงบ โดยดัชนีปิดตลาดวันนี้ ที่ระดับ 1,535.24 จุด ลบ 0.55 จุด หรือ 0.04% มูลค่าการซื้อขาย 6.05 หมื่นล้านบาท
7 ก.พ. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,535.24 จุด ลบ 0.55 จุด หรือ 0.04% มูลค่าการซื้อขาย 6.05 หมื่นล้านบาท
10 หุ้นกดดัชนีวันนี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยวันนี้เคลื่อนไหวในลักษณะที่แสดงให้เห็นถึงความไม่แน่ใจในรายละเอียดของคำตัดสินศาลรัฐธรรมนูญ หลังศาลฯมีมติเสียงข้างมากให้สภาผู้แทนราษฎรดำเนินการให้ถูกต้องในการขั้นตอนการพิจารณาร่าง พ.ร.บ.งบประมาณรายจ่ายประจำปีงบประมาณ พ.ศ.2563 เฉพาะในวาระที่ 2 และวาระที่ 3 ซึ่งก็ต้องรอดูว่าจากนี้ไปจะมีการยื่นญัตติได้เมื่อใด และใช้ระยะเวลากี่วัน หากมองขั้นตอนเดิมที่เคยทำมาก็จะใช้เวลาประมาณครึ่งเดือน แต่ก็ดีกว่าต้องไปเริ่มนับหนึ่งใหม่ จากคำสั่งศาลฯดูแล้วการเบิกจ่ายงบประมาณปี 63 ก็ไม่น่าจะล่าช้ามาก
ขณะที่ตลาดหุ้นในภูมิภาคเอเชียวันนี้ติดลบกัน เช่นเดียวกับตลาดในยุโรปที่เทรดบ่ายนี้ก็ติดลบเป็นส่วนใหญ่ แม้แต่ดาวโจนส์ฟิวเจอร์สก็ติดลบด้วย โดยยังต้องติดตามสถานการณ์ไวรัสโคโรนา ซึ่งในวันที่ 10 ก.พ.นี้ก็จะต้องติดตามดูว่าจีนจะยังให้หยุดต่อเนื่องอีกหรือไม่ หลังครบกำหนดการขยายวันหยุดช่วงเทศกาลตรุษจีนของจีนแล้ว ถ้าจีนยังให้หยุดต่อก็อาจสะท้อนว่าสถานการณ์ไวรัสโคโรนายังอาจจะแพร่ระบาดอยู่ ซึ่งเศรษฐกิจคงจะได้รับผลกระทบไปด้วย
สำหรับแนวโน้มการลงทุนในสัปดาห์หน้า นายถนอมศักดิ์ กล่าวว่า ตลาดฯยังปรับตัวขึ้นได้ลำบาก พร้อมให้ติดตามการทยอยประกาศผลประกอบการของบริษัทจดทะเบียนที่จะออกมามากขึ้น แม้ว่างบฯไม่น่าจะดี โดยให้แนวรับ 1,500 จุด ส่วนแนวต้าน 1,550-1,555 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
ADVANC มูลค่าการซื้อขาย 4,151.65 ล้านบาท  ปิดที่ 199.50 บาท ลดลง  4.50 บาท
BAM    มูลค่าการซื้อขาย 3,189.76 ล้านบาท  ปิดที่  29.50 บาท เพิ่มขึ้น 1.00 บาท
AOT    มูลค่าการซื้อขาย 2,362.15 ล้านบาท  ปิดที่  71.50 บาท ลดลง  1.50 บาท
GPSC   มูลค่าการซื้อขาย 2,298.16 ล้านบาท  ปิดที่  77.75 บาท เพิ่มขึ้น 1.25 บาท
BGRIM  มูลค่าการซื้อขาย 1,932.27 ล้านบาท  ปิดที่  57.00 บาท ราคาไม่เปลี่ยนแปลง
 
ตลาดหุ้นเอเชีย
